Mwihua qua timwa kyeta tiriara Itarini quate tita,
mwihua uro Poruravata karavu vaisi mponramwuvata sitaqita uro ntaqi varu vaisiva mpovanto mwihuaqaa ntaqikyiarive tita,
mwia mwunra.
Ntaqi varu vaisiva mwiva nai henahua 100 nramwuqaa ntaqikyi varuva mwia nrutu Iuriaasiva,
mwiva Sisaarani variqata ntaqi varu vaisihuaqaa ntaqikyi varuva varura.
Mwi vaisiva karavu vaisinramwu sita varero mwivavata tirevata Ataramitiaminyaahua sipiqi mwaanri nteta variavararo sipivanto Esiaani virero varuvata tire mwiqi variavararo tiri tivita varero viro.
Tiri tivitero vuvaro vaisi mpovanto Arisitaakasiva mwiva Masentoniavanto Tesaronaikaaqinaava,
mwivavata tirivata vuvata tire quavananra.
Mwia qanranraa Saitonini uro ntaavararo Iuriaasiva Porurara qamwatero mwianra tiqaro,
Mwaini variqara qioma ena nramwunaahua uro taqairata mwihua i kyaahaqa hiqata mpo inraikyave,
kyarave,
i mwiate,
tuvaro Poruva mwitaa hura.
Mwitaa huvata qio mwiaqaataita tire Saitoni kyeta qaiqaa sipiqi vi variavararo sipivanto mwini virera huvaro toqavanto api ventaqiro vuvaro qaqira kyero kyaarera utaqaa vahu mwatara Saiparaasini hia toqavanto tusataama teta vuvata tire
Sirisiaa kyaarera vara mwini kyeta Pampiriaa kyaareravata vara mwini kyeta Risiaani vahu mwatukyara mpo Mairani uro nteta.
Tire Mairani uro ntaavararo karavu vaisiqaa ntaqikyi varuva sipi mpo puaama kyero.
Mwi sipiva Arekisantarianyaa sipivanto Romini quankye tu sipiva vahuvaro mwia puaama kyero mwiaqaatairo tiri tivitaqiro uro mwi sipiraqi kyero.
Mwi sipiraqi kyovata tire mwiqi viqata qakyo qaakyoma kyeta vi variavararo mpo entanramwu nritarovata tire mwukyaari tuqita viqata Naitaasi qaumato uro nteta.
Mwini uro nteta ntapihi kye quananrave qiavararo toqavanto kepukyaqa huvatara tita,
vintanteta Kiriti mwata pataqia nramanri utaqaa vahunani vintanteta mwi mwatara hini viti mwia nrutu Saamoni mwata vitive qiara vara mwini kyeta
mwiaqaataita mwukyaari tuqita vita mwata vahuvata mwia tokyasataa vita uro Kyuqema-Vahisatave qiara mwatukya mpo Resia qaumato uro variavananra.
Tire airi enta mwini variqi quavararo Iutaavanto kyara aurama to entava nritarovaro toqavanto nronraqama kyero tu entava nrintovarora tiro,
ekyaa sipivanto qaqira kye varura.
Vi entava nri ntovaro Poruva siviro mwihua timwa nyinro tiqaro,
Nkye vaisi mwaanramwuhua mwaini riaate.
Tire mwaaqitaita quararo toqa vaururuvanto sipi ntuvuraa kyairaro mwiqi mpo inraikya mpo inraikya vataaravata,
tiri hini hiarahuavata,
taiqa kyaananrove,
tiro.
Poruva mwitaa tuvata sipi mwia qovavata mwia nriqi tuqiro nrohuvavata mwitanahua tiqata,
Qioma tire quananrave,
tuvaro ntaqu vaisihuaqaa ntaqikyuva mwitanahua qua nraahu riero hia Porura qua riaraitiro tiqaro,
Qioma tire quananrave,
tiro.
Mwiva mwitaa tuvata hini vaisinramwuvantovata mwi quara nraahu mwitaama tita,
Toqa nronra tirera,
sipivanto hiama mwaasata qio vahiananrove.
Nrivaqe viqata mwataara hiqa taqeta mwatukya mpo Pinikisiani quare.
Pinikisiani uro variararo vuhairaqeta quare,
tita.
Pinikisiani nramanrivanto kyuqema kyero vahisata hia toqavanto tunanianra tita,
mwihua mwitaa tura.
Mwihua mwitaa tuvaro mpo enta toqa kyuqema kyero tuvata mwihua qio nrivaqe quare timwa kyeta ankaavanto sipi ntavaaqavu tora vara mwaanri sipiqi vateta Kiriti tokyasataa qakyoma kyeta vita.
Mwisataa qakyoma kyeta quare tuvaro toqa nronravanto mwi mwataraqaatairo nrinro
sipi ventaqiro viro mwata vahunasairo api ventaqiro vuvata tire sipi tuqasaa kyeta ntapihi kye quare tita utuavararovata toqavanto kepukyaqama kyero sipi venta varero api viro.
Toqavanto apiqama kyero ventaqiro vuvaro tiri tivita varero vuvata tire mwata pata mpoqia kyaarera utaqaa vahu mwatara Kotani uro ntaavararo mwata mwiva antua kyovaro toqa hia tunani uro vahiro.
Tire toqa hia tunani variqata tire mwukyaari tiqatama mpotu pata sipi mwiva ntanrau vare nrunra
vara mwaanri sipiqi kyeta mwiaqaataita kyaanta vara kyeta nronra sipi mwia kepukyama kyeta rupa teta.
Sipivanto api viqaro Apirikaani nramanri verato vahira nruqasata quankyorave tita,
mwihua seri ntaputaa kyeta uromwi rupa tovaro sipivanto nai qakyoma kyero viro.
Mwitaa huvaro toqavanto qati nraahu nronraqama kyero tiqaro nramanri vente varuvaro mwia qanranraa sipivanto hupeta quankyorave tita,
mwihua ontave mwitaa inraikya sipiqi vatora vara kyeta nramanriqi mwaamwi qaqira kyeta,
viqata taqovaro sipivanto hia nraahu qio vahuvata
mwia qanranraa nkyiari kyauquqotaita sipiqaa ntaqikyu inraikyara vatora vara kyeta nramanriqi qaqira vara mwaamwi kyora.
Mwitaa huvata tire airi enta viqata hia huarivata qovoravata taqaraitita quavararo toqa vauruvanto nraahu nronraqama kyero ti varuvata tire tiqata,
Qio tire hia qati variarahuave.
Tire taiqaarahuave,
tita.
Tire airi enta mwitaamaqita vita hia kyaravata nranraitita variavararo Poruva vaisi mwihua utaqaa siviro variro tiqaro,
Nkye mwaa vaisihuao,
nkye ni qua rieta Kiritini variataarave.
Nkye ni qua rieta mwini variatirio,
hiama mpo inraikya uaqia hiraro nkye vataa inraikyava sipiqi qatima vahitirio.
Qio nte nkyiara kepukyaqama kyeta variatema tuqo.
Hia tiriqitairo vaisi mpovanto raupiri hiananrove.
Sipivanto nraahuma taiqa quananrove.
Nte Kotiva nronravanto virini varira mwia nraaqiara variqana nte mwia nrutu tuaahere varuvama varuqo.
Entaqi Kotiva nyaamwunyaa vaisi mpo titaiharo ni puqaa siviro variro
mwataamama ni timwa mpiho,
Poruo,
hia aatu hiante.
E nronra vaisi vunyaanra Sisaara vuqaa sivira varinanrave.
Qio riaante.
Kotiva iarave tiro mwiva i vatama kyeta sipiqi varihua kyaahaqa hirata nkye qioma varivarave,
tiho.
Kotiva mwitaama kyeroma ni timwa mpiho.
Qio vaisi tuaavo,
mwianra rieqatama hia aatu hiqata variate.
Kotiva ni timwa mpihana nte nkyi timwa nyuntema kyero Kotiva qutaaqama kyeroma nkyi kyaahaqa hiananrove.
Qio tire quararo sipivanto uro mwata pata mpoqiaqaa ntiro ntuvuraa quananrove,
tiro.
Poruva mwitaa tuvaro 14 enta nritarovaro toqavanto Metitarenia kyaareraqaa tiri qati nraahu ventaqiro vuvata enta tavaara sipiqi kyaiqa vare varu vaisihua tiqata,
Mwata qaumatoma vahiananrove,
tita.
Mwitaa timwa kyeta mwihua nramanri mwatama kyeta taqarerata kyaanta vara kyeta ori vitiqaa sutu kyeta nramanriqi mwaamwi tuta kyovaro mwataqaa uto vahuvata taqovaro mwatavanto qaumato 40 mitaa vahuvata uromwi mpoqiavata vita qaiqaa mwateqata taqovaro mwatavanto 30 mitaa qaumato vahura.
Mwihua mwatama kyeta taqeta aatu hita tiqata,
Tire mate mpoqiavata quararo sipivanto oriqaave mwataqaave uro ntiro ntukuraa quankyorave,
tita.
Mwiaqaataita mwihua ankaa 4 nramwu sipi vitiqaataita nramanriqi mwaamwi kyeta tiqata,
Qamwanrama kyera huari vara kyairaro itaarive,
tita.
Sipiqi kyaiqa vare varu vaisihua tiqata,
Nrivaqenramwu tirema kyeta,
teta nraahu aatu quare,
timwa kyeta mpotu mwiqi vatora vara mwaamwi kyeta unra tita tiqata,
Tire mpotu mwaaqi variqata sipi nriqini uro ankaa vatarerave,
tita.
Mwihua mwitaa tuvaro Poruva mwihua taqero nronra vaisi mpovata,
ntaqi varu vaisihuavata,
timwa nyinro tiqaro,
Sipiqi kyaiqa vare varia vaisihua hia mwaaqi ntaqikyiqata varivera,
tire hia qio variananrave,
tiro.
Poruva mwitaa tuvata ntaqi varu vaisinramwuhua uro mpotu mwia rupa to kyaantara teqa kyovaro mpotuvanto nramanriqi tumu ntiro.
Mwitaa huvaro qaatatarera huvaro Poruva mwihuara vuavi tiro tiqaro,
Nkye kyara nraate.
Nkye mwaaqi 14 entara variqi viqatama hia kyaravata nraavo.
Mwianra rieqanama nte nkyiara kyara nraatema tuqo.
Kyara nraivaro nkyi mwamwantavanto qio vahiarive.
Hia nkyi qiata kyaahi mpoqiavanto raupiri hiananrove.
Nkye ekyaa mwihua qarahini uro qatima varivarave,
tiro.
Poruva mwitaa timwa kyero mpereti vara kyero mwihua suqaa variqaro Kotirara kyuqeve timwa kyero kyara nrenro.
Poruva mwitaa huvata mwihua taqovaro mwihua mwutukyaqitairovata kyuqe huvata mwihuavata kyara vara kyeta nronra.
Tire sipi mwiqi varirerata 276 vaisi variavananra.
Qio tire kyara qio nreta mwiaqaataita sipi muaanra ntaankyo tita ekyaa kyara qati vahura mwia qaqira nramanriqi vara tuto kyaavananra.
Qaatata vuvata sipiqi kyaiqa vare varu vaisihua vutuni vutu mpo mwata taqeta mwi mwatara hia taqaunanrave tita.
Mwihua taqovaro nruqa kyuqe huva tokyasataa vahuvata mwini sipi uro vataare tita,
mwiaqaataita ankaa kyaanta teqa kyeta ankaa mwinramwunra nramanriqi kyeta nriqi ti varu kyatarira mwia tuto kyaantaravata teqa kyeta toqavanto ventaqiro quarive tita seri mpo vara kyeta rupa teta nruqasata quare tita
quavararo sipivanto vuva uro nruqave orive mwemwani vahuraqa taaqau viro.
Sipi nriqivanto kepukyaqama kyero taaqau vuvaro mwia viti nramanrivanto kepukyaqama kyero nteqaro mwia ntuvuraa vurama kyora.
Mwitaa huvata ntaqi varu vaisihua tiqata,
Karavu vaisi hinivanto nako ruqita vita tokyani uro nteta ntuqema kyeta vivorave.
Nrivaqe tire karavu vaisi mwihua ekyaa ru taiqa kyaare,
tura.
Tuvaro mwihuaqaa ntaqikyi varuva Porurara rieqaro Poruravata ru kyevorave tiro,
hia karavu vaisi mwihua ru kyaate tiro.
Timwa kyero mwihuara tiqaro,
Nako riqata taqehua mwihua nraantema qio nramanriqi kyavuhu vita nako ruqita qatinani uro ntaate.
Hia nako riqata taqehua mwihua nkye uro kyatarive,
sipiqinaa inraikyavanto nteqaaninrave,
mwia tu varetama nramanri turusata vita vutura tokyani uro ntaate,
tiro.
Mwihua nronra vaisivanto mwitaa tuvata mwihua tokyani ekyaa uro ntovaro Poruva vaakya qua timwa nyuva qutaa mwivau vahura.
Tire hia vaisi mpovata nrita raupirima kyaraitita,
tire ekyaa kyuqema kyeta nramanri tokyani nri nteta.
Tire mwini nrumu variavararo mpovanto tiri timwa timwinro tiqaro,
Mwaa mwatara Morotaave,
tura.
Qio tire mwini nri ntaavarata mwi mwatanaahua tiri tivitaqita kyuqema kyeta tiriqaa ntaqikyura.
Vati ntuvaro antovata mwi mwatanaahua qia quara teta tiri tivitaqita qia quara tonani uro kyeta.
Mwitaa huvaro Poruvavata qia vaqitaqiro uro quaraankye tiro utuvaro qia nronraqama kyero iteqaro tutoqa huvarora tiro,
quaihavanto qiaqi varuraqitairo vutu ntero Porura kyauquqaa nrutero varura.
Mwi mwatanaahua taqovaro quaiha mwiva Porura kyauquqaa nrutero varuvata mwihua tiqata,
Qikye,
mwi vaisiva vaisi ru kye vari vaisivama variananrove.
Mwiva kyaarera nronraqi hia qutu viraitiro,
nri ntaiharoma tiri mwanriqavanto mwi vaisiva vaisi ru kyaiva naivata qutu quarive tiroma quaiha vara kyaiharo uro mwiaqaa nrutaiho,
tita.
Mwihua nkyiari riemwa kyeta mwitaa tuvaro Poruva nai kyauqu ntukikinraaqata kyovaro quaihavanto hia Porura uaqiama mwataraitiro,
qiaqi tumu ntuvata
mwi mwatanaahua Porurara tiqata,
Mwia kyauqu kyota viraro qutuma quananrove.
Kyai variqa taqaare,
tita.
Mwitaa timwa kyeta variqi viqata taqovaro hia Porura mwamwantavanto mpo qara huvaro Poruva qati varuvata mwihua mpo qua tita tiqata,
Qaqao mwi vaisiva mwanriqa mpovantoma variho,
tura.
Tire mwini variavararo vaisi mpovanto Papiriaasiva mwata mpo qaumato vahu mwatara qova varura.
Mwi vaisiva nronra vaisi variqaro mwi mwataraqaa ntaqikyi varuvara tiro,
tiri tivitaqiro uro nai nraamwuqi kyero tiriqaa kyuqema kyero ntaqikyiqiro vuvaro taarampo enta nritarora.
Variavararo Papiriaasira mwia qora nriqa vuvaro taintaqaa variro.
Mwia mwamwanta qiara utovaro kanunu utiqaro varuvaro Poruva mwiva varuraqi vera ntero Kotirara aakyara nteqaro mwi vaisira kyaahaqa hiante tiqaro nai kyauqu mwiaqaa vatero mwia kyuqema kyovaro mwia mwamwantavanto kyuqema vura.
Poruva mwitaa huvata mwia taqeta mwi mwataraqaa varu vaisihua nriqa vuhua ekyaa Poruva hunani nruvaro Poruva mwihua kyuqema nyatora.
Qio Poruva mwitaa huvata tire virera hiavarata mwi mwatanaahua qamwateqata airi inraikya timwita sipiqi viqata nraananravata timwuvata vareta sipi mpoqi mwaanri nteta quavananra.